કોંગ્રેસ દેશના અર્થતંત્રને 'લેન્ડ માઇન્સ' પર મુકીને ગઇ: વડાપ્રધાન મોદી
રવિવાર, ફેબ્રુઆરી 17 2019, 08:01 Hrs(IST)
નવગુજરાત સમય | Publish Date: Sep 1 2018 9:50PM
બેન્કને જ ગામો અને ગરીબના દરવાજા સુધી પહોંચાડવાનું કામ શરૂ: પીએમ
વડાપ્રધાને ભારત પોસ્ટ પેમેન્ટ બેન્ક યોજનાનો પ્રારંભ કર્યો: વધતી જતી એનપીએ માટે યુપીએ સરકારને જવાબદાર ઠેરવ્યો: ડિફોલ્ટરો પાસેથી પાઇ-પાઇ વસૂલ કરવાનો વિશ્વાસ
વડાપ્રધાન નરેન્દ્ર મોદીએ આડેધડ લોન આપીને દેશના અર્થતંત્રને ' ભૂમિ સુરંગ' પર મુકી ગઇ હોવાનો કોંગ્રેસ પર આક્ષેપ કર્યો છે. તેમણે કહ્યું છે કે 'નામદારો' દ્વારા માત્ર ફોન કોલ્સ પર જ પસંદગીના વેપારીઓને લોન (ફોન-એ-લોન) આપવામાં આવતી હતી. તેમણે બેન્કોની વધી ગયેલી બિન-કાર્યક્ષમ અસ્કયામતો માટે યુપીએ સરકારને જવાબદાર ઠેરવ્યો હતો અને વિશ્વાસ વ્યક્ત કર્યો હતો કે ડિફોલ્ટરો પાસેથી પાઇ-પાઇ વસૂલ કરાશે.
વડાપ્રધાન મોદીએ ભારત પોસ્ટ પેમેન્ટ બેન્ક યોજના શરૂ કરીને આ વાત કરી હતી. તેમણે ઉમેર્યું હતું કે આ યોજના દેશના અર્થતંત્રમાં, સામાજિક વ્યવસ્થામાં એક મોટું પરિવર્તન લાવશે. અમારી સરકારે અગાઉ જનધનના માધ્યમથી કરોડો ગરીબ પરિવારોને પ્રથમ વખત બેન્ક સુધી પહોંચાડ્યા હતા અને આજથી બેન્કને જ ગામ અને ગરીબના દરવાજા સુધી પહોંચાડવાનું કામ શરૂ થઇ ગયું છે.
તેમણે આક્ષેપ કર્યો કે બેન્કોની મોટાભાગની મૂડી ચારથી પાંચ વર્ષ સુધી માત્ર એક જ પરિવારના નજીકના લોકો માટે અનામત રહેતી હતી. રૂ. ૧.૭૫ લાખ કરોડથી વધુના એનપીએ માટે જવાબદાર ૧૨ જેટલા મોટા ડિફોલ્ટરોમાંથી કોઇને પણ હાલની સરકાર દ્વારા લોન અપાઇ નહતી તેવો દાવો કરતાં મોદીએ ઉમેર્યું હતું કે અગાઉની યુપીએ સરકારે ડૂબત લોનો છુપાવી હતી. મારી સરકારે તેમને યોગ્યરીતે સમજીને પૈસા પાછા લેવા અને નાદારો સાથે કામ પાર પાડવા માટે કડક કાયદા લાવી છે.
મોદીએ આક્ષેપ કર્યો હતો કે ગત સરકારે આવી લોનની રકમ રૂ. બેથી અઢી લાખની વચ્ચે હોવાનો દાવો કરીને દેશને છેતર્યા હતા. એ વખત ખરેખર આ રકમ રૂ. નવ લાખ કરોડ જેટલી હતી. વડાપ્રધાને કહ્યું કે ભારતીય પોસ્ટ વિભાગ પાસે દોઢ લાખ જેટલા પોસ્ટ ઓફિસો છે. ત્રણ લાખથી વધુ પોસ્ટમેન લોકો સાથે જોડાયેલા છે, આવા વ્યાપક નેટવર્કને ટેક્નોલોજી સાથે જોડીને ૨૧મી સદીમાં સેવાનું સૌથી શક્તિશાળી સિસ્ટમ બનાવવાનું બીડું અમે ઝડપ્યું છે. હવે પોસ્ટમેનના હાથમાં સ્માર્ટ ફોન છે અને બેગમાં એક ડિજિટલ ડિવાઇસ છે.
પીએમ ઉમેર્યું કે 'આઝાદી બાદથી લઇને ૨૦૦૮ સુધી અમારા દેશની તમામ બેન્કોએ કુલ રૂ. ૧૮ લાખ કરોડની લોન આપી હતી. પરંતુ ૨૦૦૮ બાદ તે માત્ર છ વર્ષમાં વધીને રૂ. ૫૨ લાખ કરોડે પહોંચી ગઇ છે. લઇ જાવો, પછી મોદી આવશે, રોશે, લઇ જાવો. મતલબ કે જેટલી લોન બેન્કોએ આઝાદી બાદ આપી હતી, તેનાથી બેગણી લોન ગત સરકારે છ વર્ષમાં જ આપી દીધી હતી.'
પોસ્ટ બેન્ક લોન કે ક્રેડિટ કાર્ડ જારી નહિ કરી શકે
ઇન્ડિયન પોસ્ટ પેમેન્ટ્સ બેન્ક દેશભરમાં ૬૫૦ શાખાઓ અને ૩,૨૫૦ એસેસ પોઇન્ટ્સ થકી તત્કાળ ઉપલબ્ધ થશે. ડિસેમ્બર સુધીમાં તમામ ૧.૫૫ લાખ પોસ્ટ ઓફિસો સુધી તેનો વ્યાપ પહોંચી જશે. તેની કામગીરી પણ અન્ય બેન્કોની જેમ છે. પરંતુ તેમાં ક્રેડિટ જોખમ નહિ હોય અને તેની કામગીરીનો વ્યાપ નાના સ્તરનો છે. આ બેન્ક રૂ. એક લાખ સુધીની ડિપોઝિટ સ્વીકારશે. તે સીધીરીતે લોન કે ક્રેડિટ કાર્ડ્સ નહિ જારી કરી શકે.